
MINISERIE:

Sekretærens hemmeligheter


Cathy Williams

kan huske at hun leste bøker fra Mills & Boon som tenåring, og hun er fortsatt en stor fan nå som hun skriver dem selv. Det beste hun vet er å skape romantiske og medrivende historier, og hver eneste bok er et nytt eventyr. Cathy bor i London. De tre døtrene – Charlotte, Olivia og Emma – er og har alltid vært hennes største inspirasjonskilder.

 


Sekretærens hemmeligheter

Sekretærens hemmeligheter er en forførende romantikkserie der mektige og enigmatiske milliardærer faller for de intelligente og ambisiøse sekretærene sine. Mens lidenskapen blomstrer, truer skjulte hemmeligheter med å ødelegge alt. Kan man blande forretninger og kjærlighet, eller er det en oppskrift på katastrofe? Dette er siste bok i miniserien.

 


1

«Du er våt. Hvorfor er du våt? Du er også sen.»

Døren til Maliks kontor hadde blitt åpnet med sedvanlig kraft, og der sto den klissvåte sekretæren hans og dryppet på det lysegrå teppet. Han lente seg tilbake i skinnstolen og så på henne med hodet på skakke.

Lucy Walker var en naturkraft. Hun var liten og veldreid, med krøllete, lyseblondt hår og dype smilehull som hadde en foruroligende tendens til å distrahere ham når han skulle gi henne en alvorsprat.

Dette øyeblikket var et utmerket eksempel på det.

Malik hadde for lengst sluttet å undre på hvordan det kunne ha seg at hun hadde holdt ut i jobben i tre år når hun på alle måter var en type som normalt ikke ville vært i nærheten av å bli valgt til den høytstående stillingen hun hadde.

Men hun hadde møtt opp til intervjuet, imponert ham med sine inngående kunnskaper om aksjemarkedet og utfordret ham til å gi henne en hvilken som helst oppgave slik at hun kunne vise hva hun var god for.

Malik hadde gitt henne ti minutter til å utarbeide prognoser for investeringer på flere millioner fordelt på flere selskaper. Hun hadde vist hva hun var verdt på halve tiden. Hun var åpenhjertig og imponerende immun mot det Malik visste var en side ved ham som fikk de fleste til å tenke seg om to ganger før de sa noe som han kunne mislike. Han var respektert og fryktet i like stor grad på alle livets arenaer, men ikke av henne.

«Kan du tro dette været, Malik? Det er en skam. Hvorfor har de overbetalte folkene i værmeldingene aldri rett? Da jeg slo på TV-en i morges, ble det ikke sagt noe om storm – bare solskinn og regnbyger!»

«Du burde kanskje ha merket deg bygene. Klokken er over halv ti.»

«Jeg skulle ha sendt en melding, men telefonen min var tom for batteri. Men nå er jeg her og klar til å dra! Mange tanker om det IT-firmaet du vil få tak i, forresten.»

«Du må få på deg noen tørre klær først.» Malik sukket tungt og studerte henne et øyeblikk i stillhet før han ringte på Julia, sekretæren til en av karene som jobbet for ham. Hun kom i full fart og ble stående og stirre med dårlig skjult latter på den klissvåte sekretæren hans.

«Sir?»

«Du må handle noen tørre klær til Lucy», sa han til henne. «Sett det på Roberts firmakort og vær rask.»

«Malik …»

Malik så på Lucy med en utålmodig rynke i pannen. «Jeg trenger deg her akkurat nå. Jeg kan ikke avse deg i en time mens du finner deg et nytt antrekk.»

«Forstått.»

«Hent et håndkle i garderoben og pakk deg inn i det. Jeg har ikke råd til at du blir sykmeldt med influensa.»

«Tro meg, influensa er det siste jeg vil ha.»

Julia pilte ut og lovet heseblesende å være tilbake i løpet av en halvtime, noe som fikk Malik til å undre seg over hvordan det hadde seg at hans egen sekretær kunne være sta som et esel når et knips med fingrene fikk alle andre til å stå på tå hev for ham.

«Av sted med deg, Lucy. Jeg har viktige ting å diskutere med deg, og tid er penger.»

Lucy ignorerte det og satte seg i stedet ned overfor ham.

«Først fortjener du en forklaring, ellers kommer du til å være gretten resten av dagen.» Hun smilte. «Jeg tenkte jeg skulle gå til jobb i morges. Det var så godt vær, ikke et snev av de regnbygene Carol på TV nevnte da jeg dro hjemmefra – og jeg trenger faktisk litt mosjon, hvis jeg skal være ærlig. Jeg får ikke på langt nær nok frisk luft for tiden, og …»

«Kom til saken, Lucy.»

«Så jeg satte av gårde. Normalt ville det ha tatt førtifem minutter, men så skyet det over, og glem byger, dette var en syndflod. På toppen av det hele streiket T-banesjåførene, så det gikk ingen T-bane, og bussene var stappfulle. Jeg kastet bort nesten en halvtime på å vente på én. Til slutt hadde jeg ikke noe annet valg enn å prøve å være så rask jeg kunne til fots, men den syndefloden … Du må ta en titt på gatene der ute, Malik. De har blitt til kanaler. Vi kunne vært i Venezia.»

«Falt det deg aldri inn å kjøpe en paraply?» Han kjempet mot fornøyelsen.

«Egentlig ikke. Jeg tenkte at det ville blåse over. Uansett, hele greia ble litt kaotisk.»

«Jeg betaler deg ikke så godt for å være kaotisk.»

«Jeg skjønner.» Hun reiste seg og skar en grimase idet hun så ned på det våte antrekket sitt.

«Skal jeg ta med en kaffe til deg etter at jeg har hentet det håndkleet?» spurte hun muntert.

«Bare tørk deg, og så kan du like gjerne vente på at Julia skal komme med det hun har kjøpt til deg.» Han vinket henne ut, men fortsatte å se på henne mens hun skyndet seg ut av kontoret hans og lukket døren bak seg med et energisk klikk.

Det var ikke slik han hadde forestilt seg at denne dagen skulle gå. Morgenen hadde startet på en uforutsigbar og marerittaktig måte da moren hadde ringt ham litt over fire for å fortelle at faren hadde blitt kjørt til sykehuset med hjerteinfarkt.

Som vanlig hadde hun overbrakt nyheten kjølig, rolig og uten følelser. Det eneste hintet om hva som foregikk under overflaten, var den lette skjelvingen i stemmen da hun etter et øyeblikks nøling hadde fortalt ham at legene ikke hadde kunnet bekrefte om han ville klare seg.

«Jeg kommer med en gang», hadde Malik sagt mens han tenkte på konsekvensene farens situasjon ville ha for ham.

De var ikke ubetydelige. Malik var trettito år gammel og vendte tilbake til fødelandet relativt sjelden. Fra London hadde han ansvaret for at Al-Rashid-familiens enorme formue som ble investert med militær presisjon av et team av høyt utdannede hedgefondforvaltere og investeringsbankfolk samtidig som han håndterte sine egne favorittprosjekter.

Han likte det på denne måten. Å vende tilbake til Sarastan, der foreldrene hans levde i statlig prakt på grunn av deres kongelige status, hadde alltid den negative siden at de stilltiende mislikte den ekteskapelige status hans – eller mangel på sådan. I deres øyne hastet det med at han skulle videreføre familienavnet.

Det var bare slik det var.

Her i London kunne han imidlertid sette den ubeleilige sannheten til siden.  Men nå …?

Han skulte mens han ventet på at Lucy skulle komme tilbake.

Faren hadde blitt kjørt til sykehuset, og Malik visste nøyaktig hva det betydde. Tiden for å slappe av var over. Ja, han ville fortsatt kunne bo i London – kanskje med hyppigere turer tilbake for å overvåke driften av de ulike familiebedriftene og sørge for at oljen fortsatt pumpet og ble eksportert som den skulle – men tiden var inne for å ta seg en kone.

Han lurte på om moren ville påpeke elefanten i rommet, med tanke omstendighetene. Hun var en kald og majestetisk kvinne, som ikke var tilbøyelig til å hengi seg til samtaler av personlig art. Hun foretrakk å formidle budskapet sitt gjennom en kombinasjon av talende taushet og misbilligende slengbemerkninger.

Faren var ikke akkurat mer meddelsom. Plikt sto i forgrunnen i de strengt kontrollerte livene deres, og nå som faren lå på sykehuset, var det Malik som måtte overta den byrden, og han visste at han sto ved et veiskille, enten han ville det eller ikke.

Fortapt i en rekke ubehagelige tanker så han opp og fikk øye på sekretæren som sto innrammet i døråpningen til kontoret hans, så tørr som man kunne forvente og kledd i et annet antrekk: et tykt, grått skjørt, en hvit bluse og en grå genser med V-hals.

Julia hadde spilt venninnen et lite puss og hadde klart å få tak i akkurat den typen klær Lucy selv ville ha gjort alt for å unngå, glad i fargesprakende antrekk som hun var.

Hun satte seg ned, plasserte laptopen på skrivebordet og begynte å granske ham over lokket.

Hun hadde helt fantastiske øyne. De var kornblomstblå og omkranset av tykke, mørke vipper som sto i spektakulær kontrast til det vaniljeblonde håret hennes. Hun var intenst pen, et inntrykk som ble forsterket av de sjenerøse kurvene og måten hun fikk smilehull på hver gang hun smilte.

«Du vil bli imponert over å høre», sa hun nå, «at jeg ikke bare har ordnet opp i alle de gamle rapportene du ga meg på fredag, men at jeg også har klart å komme gjennom til biodrivstoffselskapet du vurderer å kontakte og overtalt dem til å sende meg det siste regnskapet i tillegg til å undersøke teknologiselskapet du vurderer å kjøpe.»

«Har du jobbet i helgen?»

«Et par timer, det er alt. Du trenger ikke å takke meg.»

Malik nølte.

*

Det var den første hintet Lucy fikk om at dagen ikke ville gå som planlagt.

Hun stirret på ham, på de skarpe trekkene i det utrolig vakre ansiktet, og følte seg forvirret et øyeblikk, for nøling fantes virkelig ikke i databasen hans.

Hun hadde jobbet for ham i tre år, og hun kunne med hånden på hjertet si at hun aldri hadde møtt noen som var så fokusert, så målbevisst, så vanvittig skarp og selvsikker som mannen som satt overfor henne. Han kunne være hensynsløs, avvisende og kald, men for Lucy ble disse egenskapene overskygget av andre, mer positive trekk.

Hun visste at han skremte mange, men merkelig nok skremte han ikke henne, og det hadde han aldri gjort – selv ikke da hun kom inn på kontoret hans for mange år siden etter å ha kommet seg gjennom de tøffe innledende intervjuene.

Han hadde gitt henne en utfordring, noe med aksjemarkedet, og hun hadde løst den på halve tiden, fristet til å spørre ham om han hadde noe vanskeligere på lur. Idet hun skulle til å gå, hadde han spurt henne hvorfor hun mente at hun fortjente jobben når det fantes flere kvalifiserte kandidater som var desperate etter den. Hun hadde ikke leet et øyelokk. Hun hadde smilt og sagt at det var et spørsmål han ikke engang ville tenke på om et år, for da ville hun for lengst ha bevist hva hun var god for.

Lucy visste at evnen hennes til å motsi ham og si hva hun mente var en stor del av grunnen til at han respekterte henne  … uansett om hun hadde en universitetsutdannelse eller ikke.

Å gi uttrykk for meningene sine var noe som falt henne naturlig. Med fire søstre var det å si sin mening det eneste verktøyet hun hadde kunnet bruke for å bli hørt i oppveksten.

Som den eneste ikke-akademikeren i familien, foreldrene inkludert, hadde hun tidlig lært hvordan hun skulle hevde seg for ikke å bli overkjørt av sine langt mer akademiske søstre, som alle ønsket å ligge et hestehode foran resten.

«Du ser på meg som om du vil fortelle meg noe, men ikke vet hvordan», sa hun nå, like direkte som alltid, selv om det å sette ord på disse tankene gjorde henne litt ubekvem. «Du har vel ikke tenkt å sparke meg?»

«Jeg har ikke tenkt å sparke deg.»

«Gudskjelov. Jeg orker ikke å begi meg ut på arbeidsmarkedet igjen. Det er et rotterace der ute.»

«Jeg fikk en telefon veldig tidlig i morges, Lucy. Moren min ringte for å fortelle meg at faren min har blitt kjørt til sykehus med hjerteinfarkt. De venter over natten for å se om operasjonen har vært vellykket.»

«Herregud …» Hun reiste seg halvveis opp, nølte, og satte seg ned igjen. Hun visste at hun var emosjonell, men det var ikke sjefen hennes, og en klem var det siste han ville være interessert i.

Når hun tenkte på det, var det å klemme ham også noe som fikk det til å krible nysgjerrig nedover ryggraden hennes.

«Jeg er så lei for det, Malik», sa hun med ektefølt sympati. «Du må være helt knust. Hvordan tar moren din det?»

«Så godt som kan forventes.»

«Du vurderer sikkert å reise hjem. Vil du at jeg skal ordne et fly til deg?» Stemmen hennes var uvanlig dempet.

«Ja, jeg må reise tilbake og kanskje bli der i noen uker mens jeg finner ut hvor landet ligger. Jeg skal naturligvis tilbake til London, men i mellomtiden må jeg legge alt til rette for at far kan komme seg – hvis ikke det verste skjer.»

«Det verste?»

«Hvis han ikke klarer seg», sa Malik rett ut og ble ikke overrasket da hun bleknet.

«Å, ikke tenk på det engang, Malik. Det viktigste du kan gjøre nå, er å være positiv. Jeg er så veldig lei for det. Er det noe jeg kan gjøre?»

«Slikt skjer, Lucy», sa han. «Jeg er realist, og jeg vet at jeg må forberede meg på alle eventualiteter. Men vi skal ikke dvele ved det. La oss gå tilbake til det faktum at jeg kommer til å være ute av landet en god stund.»

«Ja, la oss gjøre det.» Lucy prøvde å finne ut hvordan stedet skulle fungere uten ham, men på den annen side var han en mester i å delegere, og han hadde et velsmurt team.

Spørsmålet var hvor hun passet inn i alt dette.

Noe som øyeblikkelig brakte henne tilbake til nølingen hans tidligere. Han ville ikke gi henne sparken, men kanskje han hadde tenkt å gi henne litt fri med redusert lønn? Lucy håpet inderlig at han ikke ville det. Til tross for at hun var omgitt av søstre med høy inntekt, var hun på nivå med dem lønnsmessig, og hun hadde iherdig lagt til side penger for å skaffe seg sin egen leilighet.

Hun visste at det var en måte å bevise hva hun var god for. Bevise at hun kunne lykkes etter alle kommentarene hun hadde fått da hun hadde droppet universitetet uten forvarsel. I det ene øyeblikket hadde hun pakket kofferten for å flytte til Durham, i det neste hadde hun pakket den ut og vendt ryggen til det hele familien hennes hadde forventet av henne. Farvel til matte- og økonomistudiet, hallo teknisk høyskole i Exeter, så langt fra familiens hjem i Surrey som hun hadde kunnet komme.

Ingen kunne forstå hvorfor, og hun hadde ikke betrodd seg til noen heller.

Hvordan kunne hun fortelle familien sin om hvor dum hun hadde vært? Hvordan kunne hun innrømme at hun hadde falt pladask for en smigrende sjarmør som hadde dumpet henne i det øyeblikket hun hadde fortalt ham at de hadde gjort en skjebnesvanger tabbe?

Hvordan skulle hun ha taklet ydmykelsen ved å fortelle dem at hun hadde blitt gravid ved et uhell? To av søstrene var gift og hadde barn. Svangerskapene deres hadde vært nøye planlagt, og i årenes løp hadde det oppstått høylytte debatter om jenter som ble uventet gravide.

En uke etter at hun hadde blitt dumpet, hadde hun spontanabortert. Hun hadde knapt vært gravid, men smerten hadde likevel vært enorm. Hun hadde snudd ryggen til alle forventninger og tatt et annet valg. Hun hadde aldri angret på det. Det hadde ført henne til den mest interessante jobben hun kunne tenke seg, for den mest interessante mannen i verden – med en fantastisk lønn og uten det konstante stresset som søstrene var utsatt for i sine fagfelt, medisin og jus.

Så nå som Malik var på vei til fjerne himmelstrøk på ubestemt tid … Fra hennes ståsted begynte fremtiden å se langt fra rosenrød ut. De andre lederne hadde sine egne sekretærer. Skulle hun dele skrivebord med en av dem og hente kaffe mens Malik forsvant til Sarastan?

«Det er uunngåelig, er jeg redd, men slett ikke ønskelig.»

«Det kan jeg tenke meg, selv om jeg er sikker på at foreldrene dine vil sette stor pris på å ha deg der. Jeg er sikker på at faren din vil bli utskrevet fra sykehuset og være kampklar i løpet av kort tid.»

Malik hevet øyenbrynene. «Positivitet, ja. Jeg skjønte det første gangen. Du lurer sikkert på hvordan du passer inn i dette bildet.»

Lucy ble rød. «Det er en vanskelig tid for deg», sa hun barskt, «og det er ikke så viktig hvor jeg passer inn. Det viktigste er at du er der for familien din. De trenger deg.»

«En sjenerøs tanke. Det er her du kommer inn i bildet – jeg kommer til å få mye å gjøre der borte. Fjernarbeid går som oftest bra, men jeg må likevel bruke mye tid på å sørge for at alt her går som smurt. Det er mange avtaler på gang nå, og det er ekstremt viktig å holde øynene på ballen.»

«Jeg kan gjøre mitt beste for å holde hjulene i gang hvis du utpeker noen til å overta for deg på en midlertidig basis. Du vet hvor god jeg er til å motivere meg selv, og jeg kjenner de fleste av disse avtalene ut og inn. Spør meg om hva som helst, og jeg vil kunne gi deg et svar. Jeg sier selvsagt ikke at det vil fungere som en langsiktig løsning – det ville være galskap. Men på kort sikt kan jeg gjøre mitt beste.»

«Jeg er lei for å si det, Lucy, men selv om du er god, er jeg uerstattelig.»

Lucys øyenbryn skjøt i været. «Du har veldig høye tanker om deg selv.» Hun smilte, og Malik gjengjeldte smilet med hevede bryn.

«Så godt du kjenner meg», sa Malik, men smilet forlot leppene hans like raskt som det hadde dukket opp, og han reiste seg og gikk mot vinduet.

Lucy fulgte ham med blikket.

Han var virkelig en skjønnhet, tenkte hun. Det kunne aldri unngå å imponere henne. Alt ved ham var fantastisk, fra den meislede perfeksjonen i de harde, arrogante ansiktstrekkene til elegansen og symmetrien i den høye, muskuløse kroppen.

Han var svært privat, og til tross for at Lucy hadde jobbet for ham i over tre år, hadde hun faktisk bare møtt én av kjærestene hans, en dommer som hun senere hadde fått vite at var den yngste kvinnen som noensinne hadde blitt utnevnt til embetet.

Etter det møtet hadde Lucy dannet seg et bilde av hva slags kvinner han foretrakk: høye, elegante, karrieredrevne skjønnheter med mektige jobber som kledde seg i stilige designerklær som aldri ble utsatt for hverdagslige ting som skjemmende rynker eller kaffeflekker. Kvinner som definitivt ikke ville gå med fargesprakende klær.

Han var en mann som likte raffinement og skjønnhet, og som lett kunne få begge deler. Hvorfor hadde han aldri giftet seg? Hun ante ikke, men rike menn datet rundt … gjorde de ikke?

Han var kanskje en million lysår unna det marerittet hun en gang hadde datet, men Lucy visste at samme hvor sexy han var, og samme hvor ofte det ulydige blikket hennes forvillet seg i hans retning, kunne hun aldri se på ham som noe annet enn den kjekke sjefen sin siden han var en fyr som ikke kunne forplikte seg.

Hjertesorg hadde lært henne at det eneste hun var på utkikk etter i en mann var forpliktelse. Hun brydde seg ikke om noe annet, for ingenting annet betydde noe. En mann som var villig til å forplikte seg, var en mann som var villig til å gi henne hjertet sitt, og uten det var han bare en tulling som ville bruke en kvinne så lenge det passet ham før han dumpet henne via SMS.

Det var ikke Maliks stil. Hun kjente ham godt nok nå til å vite det. Men han var fortsatt ikke interessert i langvarige forhold. Så hun lot blikket vandre og tillot seg noen flyktige fantasier, men lenger enn det ville hun aldri gå.

«Hører du i det hele tatt etter, Lucy?»

Lucy blunket seg tilbake til virkeligheten og oppdaget at sjefen rynket pannen.

«Beklager, jeg var en million mil unna.»

«Du må fokusere. Jeg snakker om den umiddelbare fremtiden din og hvordan det som har skjedd kommer til å påvirke deg.»

Lucy rettet seg opp, plutselig anspent. Hun stakk det uregjerlige, blonde håret bak ørene og stirret ned på de kjedelige klærne som kollegaen hadde valgt. Hun likte sterke farger. Det virket passende at hun nå hadde på seg kjedelige klær nå som når det behagelige livet hennes ville bli snudd på hodet av grunner som ikke hadde noe med henne å gjøre.

«Jeg er fokusert», sa hun lavt. «Du vet at jeg er god til å fokusere, selv om det kanskje ikke alltid virker slik.»

«Jeg må reise umiddelbart – sannsynligvis i morgen kveld. Jeg har arrangert et styremøte for å informere resten av lederne før jeg drar.»

«Og hva med meg?»

«Det er her det kan bli litt vanskelig.» Han strøk fingrene gjennom håret og nølte igjen. «Det beste alternativet er at du blir med meg, Lucy. Jeg får ikke tak i noen som kan jobbe like effektivt sammen med meg som deg. Du har erfaring med overtakelser, og du vet hvordan man håndterer kunder.»

«Vil du at jeg skal bli med deg?»

Malik la hodet på skakke og ruslet tilbake til skrivebordet sitt.

«Jeg forstår at dette kommer til å bli svært ubeleilig for deg, og jeg skal naturligvis sørge for at du blir kompensert deretter», sa han alvorlig,

Lucy stirret på ham i taushet, mens hjernen hennes skiftet gir og begynte å bevege seg i en helt annen retning.

«Du sa at du ikke ante hvor lenge du skulle være borte», minnet hun ham langsomt på.

«Det er en vanskelig avgjørelse. Hvis far kommer seg gjennom dette, kan han komme seg raskt, eller det kan gå langsommere enn forventet. Jeg kan av åpenbare grunner ikke sette noen tidsfrist, noe som gjør det enda mer ubeleilig for deg. Jeg har tenkt over dette, og jeg vil formelt signere en kontrakt som gir deg mulighet til å trekke deg hvis situasjonen blir for belastende.

«Du har et aktivt liv her», sa Malik rett ut. «Noe du vil miste umiddelbart hvis du aksepterer tilbudet mitt.» Han tok en pause. «Jeg vet ikke om det aktive livet innebærer en kjæreste», funderte han mens han stirret smalt på henne. «Gjør det det? Og er det i så fall et midlertidig tap du er villig til å tåle? Som jeg sa, vet jeg ikke med sikkerhet hvor lenge jeg må være i Sarastan. Det handler ikke bare om å være der mens far kommer til hektene igjen, men også om å ordne opp i familiens forretninger. Jeg håper det vil handle om uker og ikke måneder, og jeg kommer selvsagt til å reise til og fra London, men jeg kan ikke gi deg en nøyaktig tidslinje. Akkurat nå er alt i det blå.»

«Jeg …»

«Jeg vil gjerne gi deg tid til å tenke over forslaget mitt, Lucy. Jeg vet at dette kommer som lyn fra klar himmel, men i dette tilfelle haster det litt. Jeg foreslår at du gir meg beskjed om hva du bestemmer deg for innen en uke.»

«Innen en uke?»

«Hvis du leier, vil husleien bli dekket til du kommer tilbake. Hvis du eier, vil alle boliglånsbetalinger bli håndtert, og alle regninger vil bli betalt. I tillegg vil jeg tredoble lønnen din så lenge du er i landet mitt.»

«Tredoble?»

«Du hermer etter meg.»

«Kan du klandre meg? Tankene mine løper løpsk.»

«Du har ikke svart på spørsmålet mitt, Lucy. Er det en mann i livet ditt? Noen som holder deg tilbake fra å si ja til tilbudet mitt?»

«Muligens», sa hun uanfektet. «Men jeg vil si at hvis det finnes en slik mann, ville jeg aldri la ham diktere hvordan jeg lever livet mitt.»

«En tålmodig fyr, i så fall.»

«I vår tid, Malik, bestemmer ikke menn hva kvinner skal gjøre. Alt handler om likeverdig partnerskap.» Hun så at han smilte, underholdt. «Hva om jeg velger å ikke dra?»

«Jobben din vil naturligvis være trygg», sa Malik raskt. «Men for å være helt ærlig vil det ikke være så mye for deg å gjøre her. Etter en viss tid vil det selvsagt ikke lenger være aktuelt med full lønn, noe vi kan diskutere, men du vil fortsatt få tilstrekkelig kompensasjon og beholde jobben din, med mindre jeg bestemmer meg for å begrense tiden min i London og bosette meg i Sarastan.»

«Hva er sannsynligheten for det?» Hun bleknet idet jorden åpnet seg under føttene hennes.

«Hvem vet?» Malik trakk på skuldrene. «Jeg kan spekulere, men jeg har ingen pålitelig krystallkule.»

Det var en illevarslende undertone i den kommentaren som fikk det til å gå kaldt nedover ryggen hennes. Hun visste at hun slapp unna med mye når det gjaldt den briljante, karismatiske sjefen sin, men sannheten var at det skjulte seg en jernhånd under fløyelshansken, og hun fikk et ubehagelig inntrykk av at det var grenser for hva han ville tillate henne.

«Men hvor skal jeg bo?» spurte hun med ektefølt nysgjerrighet. «Ville det være noen form for rutiner der? Hvordan vil det hele fungere? Hva skal jeg gjøre på fritiden?»

«Vi etablerer en rutine når vi kommer dit. På jobbfronten vil det, med noen unntak på grunn av situasjonen, bli som her. Omgivelsene vil kanskje endre seg, Lucy, men jobben vil forbli den samme.» Han smilte skjevt. «Tro meg, Sarastan er et ekstremt velstående land, og jeg er en ekstremt velstående mann i det. Jeg vil gå så langt som å si at familien min er … av svært høy status. Du vil oppdage at livet ditt ikke vil mangle noe når det kommer til bekvemmeligheter.»

«Høy status? Hva mener du med det?»

«Av kongelig avstamning», utdypet Malik. «Rent praktisk må du kanskje tilpasse garderoben din etter varmen, og …», han tok en pause, « … du vil kanskje oppdage at familien min … foreldrene mine … er smertelig reserverte. Det kan ta en stund før de venner seg til din, øh, sprudlende energi …»

Lucy brøt ut i latter … for rett skulle være rett.

«Jeg skal gjøre mitt beste for å legge bånd på meg.» Hun smilte.

«Du kan være ditt vanlige sprudlende selv når du er sammen med meg», innrømmet Malik tørt. «Det ville faktisk være rart å ha med en stille deg å gjøre. Så hva blir det til, Lucy?»

«Greit. Jeg er med. Er det alt jeg trenger å vite?»

Nå som hun hadde bestemt seg, tenkte hun allerede på det som et fantastisk eventyr – noen uker borte fra det behagelig forutsigbare livet sitt.

«Jeg sender deg en e-post med alt du trenger å vite, pakke og forvente, for den saks skyld.» Han rynket pannen, og før han vendte tilbake til arbeidet, sa han: «Det er bare én ting til som jeg antar at du bør vite …»

«Hva er det der?»

«Tiden er inne for å gifte meg. Det å finne en kone vil sannsynligvis også stå på dagsordenen min mens jeg er der borte.»

